NoeFlandre/osm-polygon-wikidata-only huggingface dataset:
Can Flaquer (Mataró)

Can Flaquer és una masia de Mataró (Maresme) protegida com a bé cultural d'interès local. Descripció Masia de planta baixa i pis amb annexos i era. La coberta a dues aigües presenta un decalatge en el carener fruit d'una reforma recent que n'ha augmentat l'alçada. A la façana principal s'observa el portal d'accés amb arc de mig punt de totxo a sardinell, una finestra amb brancals i llinda de pedra i un rellotge de sol. A la part de ponent s'observa un annex d'una sola planta que manté la mateixa inclinació de la coberta. Al costat de llevant se situa una construcció del segle xix de planta baixa i pis i coberta a dues aigües situada perpendicularment a l'edifici principal. A la façana hi ha una porta amb arc escarser. Els murs del conjunt són senzills, de tàpia i pedra. Referències
Can Guanyabens de la Mata

Can Guanyabens de la Mata és una masia de Mataró (Maresme) protegida com a bé cultural d'interès local. Descripció Masia de planta baixa i dues plantes pis amb coberta a dues aigües i acroteri amb gelosia ceràmica. Presenta un cos annex lateral de planta baixa i pis. L'edifici ha sofert modificacions al llarg del temps. Actualment la façana principal presenta dos arcs escarsers en els accessos de la masia i annex i al primer pis un balcó sobre l'entrada. El segon pis, d'alçada més reduïda, presenta un balcó i un rellotge de sol amb la inscripció "Mas Bonavista". Tot i les modificacions que ha sofert l'edifici, el cos principal conserva el ritme vertical dels tres eixos, on hi ha les obertures dels balcons i finestres. Referències
Can Riera (Mataró)

Can Riera és una masia de Mataró (Maresme) protegida com a bé cultural d'interès local. Descripció Masia de planta baixa i pis amb coberta a dues aigües. A la façana principal s'observa els brancals de pedra a les obertures de portes i finestres i la llinda de fusta de la porta principal. Hi ha un rellotge de sol a la part alta de la façana, prop del carener. La resta de façanes conserva un tractament unitari. A l'interior l'escala d'accés al pis contradiu el model tradicional i en comptes d'estar al fons de la sala, arrenca de l'esquerra de la porta d'entrada. A la cuina se situa la llar de foc i l'antic forn de pa. Referències
Can Segura (Mataró)

Can Segura és una masia de Mataró (Maresme) protegida com a bé cultural d'interès local. Descripció Conjunt format per una masia del segle xii i una torre de principis de segle xx. La masia és de planta baixa i pis amb coberta a dues aigües. Ha sofert ampliacions al llarg del temps. Sobre el rellotge de sol de la façana principal hi ha la data de 1917. La torre, situada al costat de la masia, és de planta baixa pis, amb coberta a dues aigües i un cos central aixecat coronat amb una barana decorada amb florons. Referències
Can Xerrac (Mataró)

Can Xerrac és una masia de Mataró (Maresme) protegida com a bé cultural d'interès local. Descripció Masia de planta baixa i pis amb annex lateral i posterior. Coberta d'una sola pendent. La façana principal presenta un portal amb arc escarser de totxo sardinell i dues finestres laterals en planta baixa. Al primer pis tres finestres seguint el ritme de les obertures de planta baixa i una fornícula. Referències
Ca l'Ametller (Mataró)

Ca l'Ametller és una masia de Mataró (Maresme) protegida com a bé cultural d'interès local. Descripció Masia de tres cossos de planta baixa i pis amb teulada a dos vessants. Conserva un interessant portal rodó adovellat i les finestres de ple estil del segle xvii. A la dovella clau del portal hi ha un escut amb les lletres JMJ i la data 1588. A l'interior, al fons de la sala, destaca l'arc el·líptic de l'escala on hi ha la porta del celler. A mà esquerra queda la cuina amb un forn de pa sota la campana. Els brancals i llindes de les portes són de pedra picada. Al pis, sota les finestres, entre els festejadors, hi ha unes espitlleres de defensa. Referències
Can Feu (Mataró)

Can Feu és una masia de Mataró (Maresme) protegida com a bé cultural d'interès local. Descripció Masia de planta baixa, pis i golfes amb coberta a dues aigües situada sobre una plataforma aterrassada respecte al terreny. La façana principal presenta quatre eixos compositius on se situen les obertures. Portalada d'arc pla amb clau central i brancals de pedra i balcó longitudinal central al primer pis. A la façana posterior se situa un porxo a la planta baixa i primer pis amb arc de mig punt i carpenells i balustres de ceràmica vidriada. A la paret s'observa pintures al fresc. La façana acaba amb un timpà triangular. Referències
Can Gener (Mataró)

Can Gener és una masia de Mataró (Maresme) protegida com a bé cultural d'interès local. Descripció Masia inicialment de tres cossos amb coberta a dues aigües que amb el temps ha sofert ampliacions i mutilacions diverses que han malmès la seva estructura i volumetria original. A la façana principal encara es conserva l'arc de mig punt adovellat i un balcó i finestrals amb carreus i llindes de pedra. La resta, són afegits sense interès. Referències
Can Bofarull (Mataró)

Can Bofarull és una masia de Mataró (Maresme) protegida com a bé cultural d'interès local. Descripció Masia de planta baixa, pis i golfes. En el cos original s'observa a la façana principal, el portal de pedra amb arc escarser i dues finestres laterals, al primer pis un balcó en voladís i dos balcons reculats seguint el pla de façana. Al damunt tres finestres de ventilació de les golfes. Posteriorment s'hi afegiren fos cossos laterals amb arcs de mig punt que remarquen l'horitzontalitat de l'edifici. Dins l'annexa de llevant hi ha el safareig cobert amb una volta d'aresta romana. El safareig és cilíndric i pintat de color blau. La composició de la façana principal es repeteix amb algunes variables a la resta de la façana de l'edifici. Dins del recinte de la finca hi ha restes romanes. Referències
Ca l'Oliva (Mataró)

Ca l'Oliva és una masia de Mataró (Maresme) protegida com a bé cultural d'interès local. Descripció Masia a quatre vents de planta baixa, dues plantes pis i coberta a dues aigües. Destaca el portal d'accés amb brancals i dovelles de pedra i la torre de guaita situada al costat de llevant de la façana de migdia. La composició de les obertures de la façana principal guarda el ritme dels tres cossos de l'estructura de l'edifici. Referències
Can Gol (Mataró)

Can Gol és una masia de Mataró (Maresme) protegida com a bé cultural d'interès local. Descripció Masia amb teulada a una vessant i amb frontó lateral. El celler, a la part posterior, té una coberta a dues vessants. Té tres cossos perpendiculars a la façana. Portal adovellat i balcó al damunt. A l'interior, l'escala és de pedra amb graons motllurats visibles pel costat. Cuina amb una llar de foc interessant. Al pis superior es conserva la sala, sobre el cos central, i una habitació sobre el menjador. La resta ha estat modificat. Història Per les característiques d'estructura i distribució, així com els elements, portes, finestres i portal adovellat, creiem que es pot datar la masia al segle xvi. Les modificacions fetes en els segles XIX i XX, motivades principalment pels canvis de propietaris no han alterat la manera important el conjunt de la masia, que conserva la mateixa distribució del 1636. Referències
Can Volart (Mataró)

Can Volart és una masia de Mataró (Maresme) protegida com a bé cultural d'interès local. Descripció Antiga construcció del segle xviii reformada a principis de segle xx. Presenta planta baixa i dues plantes pis amb un annex lateral amb obertures amb arc de mig punt. A la façana principal hi ha el portal d'accés amb arc pla al damunt del que hi ha el balcó. Seguint aquest eix de simetria central trobem un ull de bou amb un rellotge de sol. L'edifici acaba amb una barbacana interrompuda al centre per un capcer amb merlets acabats amb rajola vidriada de color verd. Referències
Can Mercer

Can Mercer és una masia de Mataró (Maresme) protegida com a bé cultural d'interès local. Descripció Masia de planta baixa i pis amb cobert a dues aigües. La façana principal conserva el portal rodó d'onze dovelles. El primer pis presenta tres finestres i un balcó amb brancals i llindes de pedra del segle xviii. Hi ha un rellotge de sol situat sobre la vertical de l'entrada. El conjunt es completa amb una era de planta circular al davant de l'edifici. Referències
Can Cabot Vell

Can Cabot Vell és una masia de Mataró (Maresme) protegida com a bé cultural d'interès local. Descripció Masia de tres cossos de planta baixa i pis i golfes. La façana forma tres cossos d'edifici, amb teulades a dues vessants, entre les quals queden els aiguafons. La planta té forma rectangular, dividida per tres cossos independents comunicats entre si i amb l'escala. Al pis, per separar les cambres utilitza passadissos paral·lels al cos de la casa. La golfa té comunicació per l'entrada i la sala del pis. Referències
Can Diviu (Mataró)

Can Diviu és una masia de Mataró (Maresme) protegida com a bé cultural d'interès local. Descripció Masia molt modificada al llarg del temps, de planta baixa pis i golfes amb coberta a dues vessants. La façana principal conserva el portal de mig punt adovellat i els brancals i llindes de pedra de les finestres en una de les quals figura la data 1698. Al primer pis se situen tres finestres i un rellotge de sol. A la planta golfes hi ha quatre obertures modificades. Es conserven els carreus de pedra dels extrems de la façana de llevant. La volumetria inicial s'ha vist alterada per successius afegits que han desfigurat la composició original. Referències
Can Móra de Dalt

Can Móra de Dalt és una antiga masia adaptada com hotel de Sant Vicenç de Montalt (Maresme) inclosa a l'Inventari del Patrimoni Arquitectònic de Catalunya. Descripció Edifici de planta baixa i dos pisos. El cos central està cobert a dues aigües perpendiculars a la façana. El cos lateral té una sola vessant. A la dreta s'aixeca un cos en forma de torre quadrada. És interessant la pallissa amb arcades neoclàssiques junt a l'arc d'entrada. Obertures de pedra. La porta d'entrada és allindada igual que els balcons del primer pis i les finestres. Hi ha un pati que queda clos per un edifici de baixos i pis, en el mur de tanca, per dos barris d'entrada situats als extrems de la façana. Portal d'arc rebaixat. El conjunt de l'edifici té cinc cossos: els tres principals són els que pertanyen a la masia, el de l'esquerra és una dependència de treball i l'altre és una capella. Història L'hereu d'aquesta masia es casà amb la pubilla de Can Boeti, actualment la casa pairal s'anomena "Can Mora". La família Boet, de Can Mora de Baix, té l'escut, amb un petit bou, a la llinda de la finestra de la planta baixa. La casa, per la seva arquitectura, es podria datar al segle xviii. A la llinda del portal de la dreta, que pertany a la capella, hi ha gravat l'any 1725. Hi ha, però, proves documentals en possessió dels propietaris, que demostren que la masia existia ja al segle xv. Referències
Can Jordà (masia de Santa Susanna)

Can Jordà és una masia al vessant sud del turó homònim al terme de Santa Susanna (al Maresme) protegida com a bé cultural d'interès local. Masia de dos pisos i coberta a dues vessants amb una ampla façana paral·lela al carener. Portal adovellat d'arc rebaixat i finestres amb llinda de pedra. A un costat queden restes de l'antic rellotge de sol. A la part posterior de la masia hi ha una torre de planta quadrada, amb teulada a una vessant i amb una finestra geminada. Referències
Can Clavell

Can Clavell és una masia gòtica de Santa Susanna (Maresme) inclosa a l'Inventari del Patrimoni Arquitectònic de Catalunya. Descripció Masia de planta rectangular i dos pisos, coberta a dues vessants amb el carener perpendicular a la façana principal. Portal adovellat de mig punt a un costat de la façana i finestres amb llindes i brancals de pedra picada. La finestra de l'esquerra és gòtica conopial, la llinda està formada per dos blocs de pedra i té l'ampit motllurat. El cos principal fou ampliat per la banda dreta, i on hi havia l'antiga cantonera se situa, a nivell de teulada, una gàrgola reaprofitada. Història Va ser restaurada a finals del segle xx. Referències
Can Villà

Can Villà és una masia de Vilassar de Dalt (Maresme) inclosa a l'Inventari del Patrimoni Arquitectònic de Catalunya. Descripció Edifici civil, es tracta d'una masia formada per una planta baixa i un pis. Està coberta per una teulada de dos vessants i el carener perpendicular a la façana, que no coincideix amb l'eix de simetria de la casa, de manera que el vessant dret és molt més llarg. La construcció ha patit transformacions però el portal rodó adovellat i totes les finestres amb les llindes, brancals i ampits treballats amb carreus de pedra, així com els angles de la casa. Referències
Can Llimona (Vilassar de Dalt)

Can Llimona és una obra de Vilassar de Dalt (Maresme) inclosa a l'Inventari del Patrimoni Arquitectònic de Catalunya. Descripció Edifici civil; es tracta d'una masia del segle xviii composta per una planta baixa, pis, golfes i coberta amb una teulada de dos vessants amb el carener paral·lel a la façana. El conjunt destaca, especialment, pels seus esgrafiats, absolutament malmesos a la seva part inferior, d'estil neoclàssic, i que representen frontons entretallats sobre les finestres amb elements florals i garlandes sostingudes per aus. Al segle xix s'afegí una porxada lateral que posteriorment es va eliminar. Les balustrades superiors i inferiors, d'aquest porxo, estaven esgrafiats. Actualment s'ha subdividit la construcció en diversos habitatges. Referències
Cal Notari (Vilassar de Dalt)

Cal Notari és una masia de Vilassar de Dalt (Maresme) protegida com a bé cultural d'interès local. Descripció Edifici civil. Masia formada per baixos, pis i golfes. Està coberta per una teulada de dos vessants amb el carener paral·lel a la façana, que presenta un aspecte típic del segle xvii, i bastant ben conservat. En ella destaquen el portal rodó dovellat, les finestres del pis amb les llindes, brancals i ampits realitzats amb carreus de pedra, així com una petita capelleta que s'intercala entre elles. Les finestres de les golfes són de més petites dimensions. Cal destacar el reixat de la finestra de la planta baixa. L'interior presenta un celler a la part posterior de la planta baixa, i al seu damunt, en el primer pis, les oficines notarials. "El conjunt d'aquesta casa és interessant, perquè, pel pas de diferents notaris, conserva uns elements de fusta clàssica de força interés".(L.B.G.) Destaca la reixa, realitzada en ferro forjat i situada al damunt d'una finestra sobre la qual hi ha inscrita la data de 1719. La reixa està formada per barres de ferro verticals i horitzontals que s'entrecreuen perpendicularment. Les barres no estan soldades en les interseccions que formen, sinó que en les verticals presenten orificis a través dels quals es fa passar a les barres horitzontals. Com a elements decoratius hi ha uns reganyols al terç superior de la reixa i uns poms ornamentals als angles. Història La masia ha allotjat durant molts anys els despatxos notarials del poble, d'aqui el seu nom. Referències
Can Boquet

Can Boquet és una masia de Vilassar de Dalt (Maresme) protegida com a bé cultural d'interès local. Descripció Edifici civil; es tracta d'una masia de tipus basilical -una de les més grans de Vilassar de Dalt-. Està conformada per una planta baixa, pis, golfes -entre les seves finestres es pot apreciar un rellotge de sol bastant malmès- i coberta per una teulada amb dos vessants i carener perpendicular a la façana -a la que destaca un portal rodó adovellat i l'ús dels carreus de pedra a les seves nombroses obertures, tant a les llindes i brancals com als ampits- amb un cos central més elevat. A l'entrada hi ha una escala amb dos trams, i la cuina a l'esquerra, la qual conserva els seus elements originals. A dins, hi ha cinc cossos perpendiculars a la façana, que inclouen habitatge, celler i corrals. Annex a l'edifici, a la seva part posterior hi ha una capella. La capella de Sant Salvador presenta dues parts diferenciades: l'absis i la nau. L'absis preromànic data del segle IX-X, de planta quadrangular, és cobert amb volta de canó feta de formigó amb marques d'encanyissat. El pes de la volta és alleugerit amb amforons o gerres ceràmiques invertides. A l'eix de la volta, s'obre una finestra d'esqueixada simple cap a l'interior i arc de ferradura. La nau, de difícil datació, presenta volta de rajola rebaixada amb reforços torals. La coberta correspon possiblement al segle xviii. (Text del Pla especial de patrimoni de Vilassar de Dalt). Història Pels seus elements arquitectònics, el conjunt sembla del segle xvii, potser finals. Referències
Can Colomer (Vilassar de Dalt)

Can Colomer és una masia gòtica de Vilassar de Dalt (Maresme) protegida com a bé cultural d'interès local. Descripció Edifici civil; es tracta d'una masia conformada per una planta baixa, un pis i coberta per una teulada amb dos vessants amb carener perpendicular a la façana. En conjunt, malgrat les ampliacions que s'han realitzat i les modificacions que ha patit la casa, els elements de la seva façana i la seva estructura s'han conservat perfectament: cal destacar el portal rodó dovellat amb un petit escut a la dovella clau, i les tres finestres del pis -especialment la central, d'estil gòtic, amb la llinda treballada en forma d'arc conopial lobulat-, les impostes i l'ampit amb elements decoratius. Sobresurten també els esgrafiats llisos que emmarquen les finestres i que a cop de vista fa que semblin finestres del Renaixement. Referències
Can Barretó Nou

Can Barretó Nou és una masia de Riudarenes (Selva) inclosa a l'Inventari del Patrimoni Arquitectònic de Catalunya. Descripció Edifici d'estructura basilical de dues plantes i golfes amb coberta de dues vessants i cornisa catalana. Al costat dret s'ha allargat amb un cos afegit posteriorment. El portal és rectangular amb llinda monolítica amb la inscripció “Joan Caballe 1856” i brancals de pedra. La finestra central també és de pedra amb ampit motllurat. L'obertura de les golfes és d'arc de mig punt i la resta d'obertures són rectangulars. Tota la construcció és de maçoneria arrebossada i pintada excepte la part baixa que té un fris de pedra. Les golfes conserven les bigues i cairats de fusta però la resta de forjats són nous. Història La casa la construí l'avi de l'actual propietari, Joan Caballé, l'any 1856. A la dècada dels vuitanta es va fer una reforma que respecta l'estructura original. Referències
Can Moragues (Riudarenes)

Can Moragues és una masia de Riudarenes (Selva) inclosa a l'Inventari del Patrimoni Arquitectònic de Catalunya. Descripció És un edifici de dues plantes amb teulada a dos vessants laterals i cornisa catalana. La porta principal és impostada i les finestres emmarcades amb pedra i ampit motllurat. Destaca una de les finestres d'arc conopial i petites arcuacions. A la planta baixa s'hi ha obert una porta simple. A la part posterior hi ha una torre de planta quadrada coronada per merlets de rajol. A l'interior, la sala central del primer pis presenta una decoració de pintures als murs i als revoltons amb motius florals i sanefes, probablement del segle xix. Posteriorment, es va realitzar una construcció nova, adossada a la part dreta de la casa original, de poc interès arquitectònic, que comunica amb la part antiga, però té entrada independent a través d'una escala lateral. Història La casa fou comprada per l'avi de l'actual propietari l'any 1916. Can Moragues va ser cedit a l'Ajuntament de Riudarenes i ara és una finca municipal. A través d'un conveni amb l'Ajuntament, des del 6 d'agost de 2014, Can Moragues és la seu de la Fundació Emys, una entitat riudarenenca de conservació del medi natural i custòdia del territori. Referències
El Cendra

El Cendra és una masia de Seva (Osona) inclosa a l'Inventari del Patrimoni Arquitectònic de Catalunya. Descripció Casa de mitjanes proporcions, resguardada en un turó. Es poden observar dos edificis amb diferent disposició (pel que fa al desaigua de la teulada), el principal desaigua al lateral; afegit a aquest edifici en trobem un altre que forma una galeria amb arcades rebaixades. L'edifici principal té l'entrada en volta, les finestres són de pedra treballada. Al costat de la casa hi ha una cabana amb portalada de pedra treballada Història El Cendra el trobem esmentat en el Cens General de Catalunya de l'any 1626, en els Capbreus i Llevadors de Rendes del 1736-84 i en el Nomenclàtor de la província de Barcelona del 1860. Referències
Pitbatlle

Pitbatlle és una masia de Seva (Osona) inclosa a l'Inventari del Patrimoni Arquitectònic de Catalunya. Descripció Edifici de mitjanes proporcions amb teulada a dues vessants que desaigua a la façana principal. En la balconada de la façana lateral hi ha una llinda amb data 1784. A la façana principal hi ha una portalada adovellada i en la dovella central un escudet amb data 1571, a més trobem tres finestres de pedra treballada en el primer pis. Hi ha una llissa. Afegit en el cos principal, una galeria amb tres arcades. Història Pi batlle la trobem esmentada en el nomenclàtor de la província de Barcelona del 1860. Rebé el nom de l'ofici de batlles del terme exercit pels seus hereus. Referències
El Sors

El Sors és una masia de Seva (Osona) inclosa a l'Inventari del Patrimoni Arquitectònic de Catalunya. Descripció Gran edificació de la qual crida l'atenció la diversitat d' estils, fruit de les diferents etapes d'edificació. L'edifici antic, conserva alguns elements com un portal adovellat, un finestral romànic i diferents finestrals geminats gòtics; la teulada d'aquest edifici és a dues vessants. L'edifici principal en l'actualitat és una construcció adossada a la façana lateral dreta de l'anterior i que està format per dues torres octogonals a banda i a banda d'un edifici rectangular. Grans jardins. Història El mas Sors el trobem esmentat en el Cens General de Catalunya del 1626, i en trobem el Nomenclàtor de la província de Barcelona del 1860. Referències
L'Albereda (Seva)

L'Albereda és una masia a poc menys d'un km al SW del nucli de Seva (Osona). Segons la història oral, el nom Albereda ve donat per la quantitat d'àlbers que hi havia als voltants de la casa. L'Albereda la trobem esmentada al Cens General de Catalunya del 1626, i en el Nomenclàtor de la província de Barcelona del 1860. Edifici de petites proporcions. Teulada a dues vessants. La planta de l'edifici principal és força allargat i estret. L'entrada principal és de pedra vermella i rectangular. En la façana principal només trobem la porta i dues finestres de pedra vermella, pel que destaca la solidesa i les poques obertures de la construcció. Hi ha diversos edificis al voltant de la casa: una pallissa, un cobert. Davant la casa hi ha una bassa. Referències
El Riquer

El Riquer és una masia de Seva (Osona) inclosa a l'Inventari del Patrimoni Arquitectònic de Catalunya. Descripció Gran Casal. L'edificació està formada per dos edificis als que s'entra per una llissa a un pati interior. L'edifici principal té teulada a dues vessants, a la planta baixa una portalada adovellada amb tres d'elles a la dovella central i en el primer pis tres finestres gòtiques. L'altre edifici, adossat al primer per la façana lateral esquerra, té una entrada en volta d'arc rodó, i en el primer pis un balcó i finestres de pedra treballada. També hi trobem unes escales de pedra. En l'angle d'una cantonera una imitació de torre espitllera. Fusta treballada. Història El Riquer la trobem esmentada en el Cens General de Catalunya del 1626, en els Capbreus i Llevadors de Rendes de 1736-84, i en el nomenclàtor de la província de Barcelona del 1860. Referències